Windhoek+30 brei vorige deklarasie uit - Internasionaal - Republikein
Monday, May 10th, 09:46:40
Windhoek+30 brei vorige deklarasie uit
05 May 2021 | Internasionaal
Hoofredaksie – Dertig jaar nadat die geskiedkundige Windhoek-deklarasie in die Namibiese hoofstad die weg gebaan het vir 'n vry, onafhanklike en pluralistiese pers, het sy opvolger – Windhoek+30 – drie ambisieuse nuwe doelwitte bygevoeg.
Dit is naamlik media- en joernalistieke lewenskragtigheid, deursigtige digitale platforms en 'n media- en inligtingsgeletterde burgery.
Dié nuwe, uitgebreide deklarasie is Maandag tydens Wêreldpersvryheidsdag en met die afsluiting van die vier dag lange konferensie ter viering van 30 jaar van die Windhoek-deklarasie, deur die deelnemers aanvaar.
"Die wêreld word vandag deur kritieke nuwe, maar ook geskiedkundige uitdagings ten opsigte van vryheid van spraak in die gesig gestaar en dit vereis daar moet internasionaal daadwerklike stappe deur alle belanghebbendes gedoen word.
"Die 1991 Windhoek-deklarasie was 'n grootse en vooruitskouende dokument wat die afgelope 30 jaar gehelp het om die wêreld beter te maak. Dit is nou tyd vir die generasie van 2021 om hulle bydrae te lewer," lui die dokument.
"Persvryheid, onafhanklikheid en pluralisme bly belangrike doelwitte om seker te maak almal het toegang tot inligting as hulpbron vir die ganse mensdom. By hierdie doelwitte wil ons nou dié van media- en joernalistieke lewenskragtigheid, deursigtigheid van digitale platforms en die bemagtiging van die burgery om media- en inligtingsgeletterd te wees, voeg.
"Die Windhoek+30-deklarasie bring hulde aan diegene wat vir ons die weg gebaan het. Laat iedereen van ons nou óns deel doen om die veiligheid van inligting as 'n openbare goedere te verseker – as 'n dringendheid vandag, en as nalatenskap vir hulle wat ná ons kom," sê die deelnemers in die dokument.
Hulle wys daarop dat inligting die burgery bemagtig om hul fundamentele regte uit te oefen, dit ondersteun geslagsgelykheid en stel mense in staat om deel te neem aan demokratiese bestuur en volhoubare ontwikkeling. Dit sien toe dat niemand agterwee gelaat word nie en dat mense doeltreffende stappe kan doen om in te gryp in wêreldkrisisse soos die klimaat en Covid-19 wat mense se gesondheid en voortbestaan bedreig.
In die verklaring spreek die deelnemers ook hul kommer uit oor die veiligheid van joernaliste, moorde op joernaliste, die teistering van vroue in media, aanlyn aanvalle asook die intimidering van joernaliste.
Hulle is ook diep bekommerd oor die toename in internetonderbrekings en -afskakelings, veral tydens verkiesings of protesaksies.
Verder is hulle ook uiters bekommerd oor die ernstige ekonomiese krisis en hoe dit die voortbestaan van onafhanklike nuusmedia wêreldwyd bedreig.
In die Windhoek+30-deklarasie word die dringendheid verwoord om mense oraloor die wêreld, insluitend die jeug en gemarginaliseerde groepe, in te lig oor die belangrikheid van die media en goeie joernalistiek en hulle die vaardighede te leer om dit in die groeiende landskap van inligtingsbronne van waninligting te onderskei.
Namibië se minister van inligting en kommunikasietegnologie, dr. Peya Mushelenga, het Maandag tydens die afsluiting van die konferensie gesê die feit dat hierdie internasionale gebeurtenis in Windhoek gevier is, lewer bewys van die land se verbintenis tot 'n vry, onafhanklike en pluralistiese pers.
Mushelenga het die media, die Verenigde Nasies se Organisasie vir Onderwys, Wetenskap en Kultuur (Unesco), die Europese Unie, organisasies van die burgerlike samelewing en academici bedank dat hulle onverpoos daaraan gewerk het om te verseker Namibië is opnuut die setel van die Windhoek-deklarasie.
Lede van die Vereniging vir Joernaliste in Tunisië betoog Maandag op Wêreldpersvryheidsdag ter ondersteuning van die Marokkaanse ondersoekende joernalis en redakteur, Omar Radi en Soulaiman Raissouni, wat reeds langer as 'n jaar in aanhouding is vir kritiek teen regeringskorrupsie. Foto Nampa/AFP